
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	11 martie 2008

	Nr.
	27/58


R A P O R T

asupra propunerii legislative pentru modificarea Legii nr.19/2000 privind sistemul public de pensii şi alte drepturi de asigurări sociale
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 77 din 25 februarie 2008, cu dezbaterea pe fond în procedură obişnuită a propunerii legislative pentru modificarea Legii nr.19/2000 privind sistemul public de pensii şi alte drepturi de asigurări sociale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1423/16.10.2007)

· avizul al Consiliului Economic şi Social (nr.2317/10.12.2007)

· punctul de vedere negativ al Guvernului (nr.3064/15.11.2007).

Propunerea legislativă are ca obiect de reglementare modificarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul devansării datei de majorare a valorii punctului de pensie de la 1 ianuarie 2008 la 1 noiembrie 2007.

Comisia propune Plenului Camerei Deputaţilor respingerea iniţiativei legislative întrucât a rămas fără obiect, ca urmare a apariţiei Ordonanţei de urgenţă a Guvernului nr.111/2007 pentru rectificarea bugetului asigurărilor sociale de stat pe anul 2007, aprobată prin Legea nr.487/2007, potrivit căreia, începând cu data de 1 noiembrie 2007, valoarea punctului de pensie, stabilită potrivit prevederilor art.80 din Legea nr. 19/2000, este de 541 lei, faţă de 416 lei.


De asemenea, potrivit Legii nr.387/2007 privind bugetul asigurărilor sociale de stat pe anul 2008, începând cu data de 1 ianuarie 2008 valoarea punctului de pensie, stabilită potrivit prevederilor art.80 din Legea nr. 19/2000, este de 581,3 lei. 

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 5 martie 2008 au participat, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu, Secretar de Stat, Ministerul Muncii, Familiei şi Egalităţii de Şanse

· d-na Gabriela Mateescu – şef serviciu, Ministerul Muncii, Familiei şi Egalităţii de Şanse
· d-na Cecilia Sebe – şef serviciu, Ministerul Muncii, Familiei şi Egalităţii de Şanse.
La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 20 februarie 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Expert Sorina Steliana SZABO

